
Egy rajongói kultúra az új média fényében

TDK dolgozatomban az új média hatásait szándékozom részletesen bemutatni és elemezni a Magyarországon is jelenlévő anime-manga szubkultúrára vonatkozólag. Az anime, avagy a japán animációs film, és a manga, a japán képregény nyugati-keleti kölcsönhatás révén létrejött kultúrtermékek. A köréjük szerveződött rajongói táborral kapcsolatban pedig két fő kérdés foglalkoztat a leginkább. Az egyik az, hogy a magyar rajongók milyen mértékben használják ma az internetet rajongói identitásuk kibontakoztatásához, valamint az előállítói (elsősorban japán) oldalról tekintve, milyen eszközök, stratégiák teszik ezt lehetővé.
A fentiekben említett kérdések felfejtésének hátterében több éves kutatómunka áll, valamint e szubkultúra követőjeként magam is megtapasztaltam azt, hogy az internet fejlődése milyen intenzív hatást gyakorolt a hazai rajongói csoportok szerveződésére, milyen új rajongói aktivitásokat tett lehetővé a korlátok közül felszabadult felhasználók szoftverekhez való hozzáférésének és az online közösségekben való aktív diskurzusok létrehozásának lehetőségével. Ráadásul hazánk esetében különösen érdekesnek tartom azt, hogy a rajongók e sajátos japán termékek közül először az animékkel ismerkedtek meg, többnyire a televízió közvetítése révén, mégis elsődleges anime, majd manga fogyasztási színterük az internet lett. A legfontosabb indok e mögött úgy vélem, hogy az online szférában lehetővé vált szabad tartalommegosztás, könnyebb információkeresés és az illegális letöltések és képregény olvasók az anime-manga rajongók virtuális aktivitásainak kiterjesztését tették lehetővé. Mindez megerősíti azt, hogy az új média képes forradalmi hatást kiváltani, sőt, egyben nyomást is gyakorolni a fogyasztási szokásokra, a fankultúrákra, a médiaipar szereplőire, másképpen az előállítókra, ami azt eredményezi, hogy a fogyasztók nem passzív befogadóként vesznek részt e folyamatban, hanem maguk is előállítókká válva, produktívan járulnak hozzá akár a médiatermékek népszerűsítéséhez, akár azok formálásához. Az előállítók ugyanis a fogyasztók megtartása végett nem hagyhatják figyelmen kívül a fogyasztók és egyúttal a rajongók igényeit és megváltozott szokásait, bevételeik megtartása végett pedig kénytelenek szembenézni a digitális kultúra nyújtotta kihívásokkal. 



